৭৭ না ৭৮? ২০২৬ সালে কততম প্রজাতন্ত্র দিবস পালন করছে দেশ?

ওয়েব ডেস্ক: ২৬ জানুয়ারি প্রজাতন্ত্র দিবস (Republic Day 2026)। প্রতি বছরই এই দিনটি ঘিরে দেশজুড়ে উদযাপন হলেও, প্রজাতন্ত্র দিবসের ক্রম সংখ্যা নিয়ে সাধারণ মানুষের মধ্যে বিভ্রান্তি দেখা যায়। ২০২৬ সালে অনেকেই প্রশ্ন তুলছেন—এবার কি ৭৭তম, নাকি ৭৮তম প্রজাতন্ত্র দিবস?

ভারত আনুষ্ঠানিকভাবে প্রজাতন্ত্রে পরিণত হয় ২৬ জানুয়ারি, ১৯৫০ সালে। সেই দিনই প্রথমবার প্রজাতন্ত্র দিবস পালন করা হয়েছিল। অর্থাৎ, ১৯৫০ সালকে ধরা হয় প্রথম প্রজাতন্ত্র দিবস হিসেবে।

আরও পড়ুন: স্বীকৃতি পেয়েছিল উপমহাদেশের গণতন্ত্র! কেমন ছিল ভারতের প্রথম প্রজাতন্ত্র দিবস?

প্রজাতন্ত্র দিবসের গণনা করা হয় ঘটনা-ভিত্তিক পদ্ধতিতে, বছর গুনে নয়। সেই হিসেবে ২৬ জানুয়ারি ১৯৫০ ছিল প্রথম, ১৯৫১ ছিল দ্বিতীয়। এই ধারাবাহিকতায় হিসাব করলে, ২০২৫ সালে পালিত হয়েছে ৭৬তম প্রজাতন্ত্র দিবস এবং ২০২৬ সালে পালিত হচ্ছে ৭৭তম প্রজাতন্ত্র দিবস। অনেকে ১৯৫০ থেকে ২০২৬ পর্যন্ত বছরের ব্যবধান গুনে ৭৮ বলে মনে করলেও, এই পদ্ধতি সঠিক নয় বলে জানিয়েছেন বিশেষজ্ঞরা।

প্রতি বছরের মতোই ২০২৬ সালের প্রজাতন্ত্র দিবসের মূল কুচকাওয়াজ অনুষ্ঠিত হবে নয়াদিল্লিতে। কুচকাওয়াজে ভারতের সামরিক শক্তি, সাংস্কৃতিক বৈচিত্র্য এবং সাংবিধানিক মূল্যবোধ তুলে ধরা হবে। এবছরের অনুষ্ঠানে প্রধান অতিথি হিসেবে উপস্থিত থাকবেন ইউরোপিয়ান কাউন্সিলের সভাপতি আন্তোনিও কস্তা এবং ইউরোপিয়ান কমিশনের সভাপতি উরসুলা ভন ডের লেইন। সব মিলিয়ে, বিভ্রান্তি কাটিয়ে স্পষ্ট—২০২৬ সালে দেশ জুড়ে পালিত হচ্ছে ৭৭তম প্রজাতন্ত্র দিবস।